**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETE**

**157/2019. (IV.30.) Kt. számú**

**határozata**

(Tiszavasvári Településszolgáltatási és Vagyonkezelő Nonprofit Kft. 12/2019. (IV.30.) számú alapítói döntése)

**A védőnői ellátás biztosítása érdekében Szorgalmatos Község Önkormányzatával kötött együttműködési megállapodásról**

Tiszavasvári Város Önkormányzata Képviselő-testülete „**A védőnői ellátás biztosítása érdekében Szorgalmatos Község Önkormányzatával kötött együttműködési megállapodásról”** szóló előterjesztést megtárgyalta és az alábbi határozatot hozza:

1.Kezdeményezi Szorgalmatos Község Önkormányzata és Tiszavasvári Város Önkormányzata között Tiszavasvári Város Önkormányzata képviselő-testülete 307/2017. (XII.21.) Kt. számú határozatával elfogadott védőnői feladatok Szorgalmatos közigazgatási területén történő folyamatos biztosítása érdekében létrejött együttműködési megállapodás közös megegyezéssel történő megszüntetését 2019. május 31. napjával.

**Határidő:** azonnal **Felelős:** Szőke Zoltán polgármester

2. Elfogadja Szorgalmatos Község Önkormányzata, Tiszavasvári Város Önkormányzata és a Tiszavasvári Településszolgáltatási és Vagyonkezelő Nonprofit Kft**.** között a védőnői feladatellátás biztosítása érdekében létrejött 2019. június 1. napjától érvényes háromoldalú együttműködési megállapodást a határozat 1. melléklete szerinti tartalommal. Felhatalmazza a polgármestert az 1. pontban meghatározott együttműködési megállapodás aláírására.

**Határidő:** azonnal, illetve esedékességkor **Felelős:** Szőke Zoltán polgármester

3. Felkéri a polgármestert, hogy a **Tiszavasvári Településszolgáltatási és Vagyonkezelő Nonprofit Kft.** **ügyvezetőjét** jelen határozatról tájékoztassa. A 2013. évi V. tv. (Ptk.) 3:109 § (4) bek. alapján az egyszemélyes társaság legfőbb szerv hatáskörébe tartozó kérdésekben az alapító döntése az ügyvezetéssel való közléssel válik hatályossá.

4. Felkéri a polgármestert, hogy jelen döntésről tájékoztassa Szorgalmatos Község Önkormányzatát.

**Határidő**: haladéktalanul **Felelős:** Szőke Zoltán polgármester

**Szőke Zoltán Ostorháziné dr. Kórik Zsuzsanna**

**polgármester jegyző**

157/2019. (IV.30.) Kt. számú határozat melléklete

**EGYÜTTMŰKÖDÉSI MEGÁLLAPODÁS**

amely létrejött egyrészről **Tiszavasvári Város Önkormányzata** (4440 Tiszavasvári, Városháza tér 4. adóigazgatási azonosítószáma: 15732468215, képviseli: **Szőke Zoltán polgármester)**

másrészről **Szorgalmatos Község Önkormányzata** (4441 Szorgalmatos, Pacsirta u. 18/a. képviseli: **Takács Pálné polgármester**)

harmadrészről **Tiszavasvári Településszolgáltatási és Vagyonkezelő Nonprofit Kft.** (Továbbiakban: Tiva-Szolg Kft.) (4440 Tiszavasvári, Városháza tér 4., képviseli: **dr. Groncsák Andrea ügyvezető**) továbbiakban együtt: Felek – között, az alulírott helyen és időben, a következő feltételek mellett:

**ELŐZMÉNYEK**

A védőnői és iskola-egészségügyi feladat Szorgalmatos közigazgatási területén történő ellátásának biztosítására Szorgalmatos Község Önkormányzata és Tiszavasvári Város Önkormányzata között együttműködési megállapodás jött létre, melyet Tiszavasvári Város Önkormányzata Képviselő-testülete 307/2017. (XII.21.) Kt. számú határozatával fogadott el alapján. Az együttműködési megállapodás 2018. január 1. napjától kezdődő határozatlan időtartamra szólt.

Tekintettel Tiszavasvári Város Önkormányzata Képviselő-testülete azon döntésére, hogy azönkormányzat kizárólagos tulajdonát képező Tiszavasvári Egészségügyi Nonprofit Szolgáltató Kft-t és a Tiszavasvári Város Közétkeztetési Nonprofit Kft-t beolvadás útján egyesíti a Tiszavasvári Településszolgáltatási és Vagyonkezelő Nonprofit Kft-vel, a védőnői és iskola-egészségügyi feladatokat a beolvadást követően a Tiszavasvári Településszolgáltatási és Vagyonkezelő Nonprofit Kft. fogja ellátni.

A Tiszavasvári Településszolgáltatási és Vagyonkezelő Nonprofit Kft.-nek az átalakulás (beolvadás) időpontjáig jogerős működési engedéllyel és érvényes NEAK finanszírozási szerződéssel kell rendelkeznie. A működési engedélyezési eljárás miatt szükséges a jelenleg érvényes kétoldalú együttműködési megállapodást közös megegyezéssel megszüntetni és új háromoldalú megállapodást kötni.

1. Felek megállapítják, hogy az egészségügyről szóló 1997. évi CLIV. törvény 152. §-a a települési önkormányzatok feladatkörébe rendeli a védőnői ellátási feladatokat.

2. Felek megállapodnak abban, hogy **Szorgalmatos közigazgatási területén** **a területi védőnői feladatok és iskola védőnői feladatok ellátásáról** **Tiszavasvári Város Önkormányzata a Tiszavasvári Településszolgáltatási és Vagyonkezelő Nonprofit Kft** (székhelye: 4440 Tiszavasvári Városháza tér 4.) **útján gondoskodik.**

**3. Jelen megállapodás** **2019. június 1. napjától** határozatlan időre szól.

**4.** A Tiva-Szolg Kft. kötelesa vonatkozó jogszabályokban meghatározott védőnői feladatokat, a jogszabályi képesítési előírásoknak megfelelő szakalkalmazottal (védőnő) Szorgalmatos község lakosai számára - a NEAK finanszírozási szerződésben foglalt rendelési időben - biztosítani.

**5.** A Tiva-Szolg Kft jelen megállapodás 2. pontjában meghatározott feladatot **az alábbi helyeken biztosítja:**

* Orvosi Rendelő Szorgalmatos, Munkácsy u. 28. szám
* Szorgalmatos Deák Ferenc Általános Iskola Szorgalmatos Közép u. 11. szám
* Központi Orvosi Rendelő Tiszavasvári, Kossuth u. 4. szám

**6.** A Tiva-Szolg Kft. köteles Szorgalmatos község polgármesterét haladéktalanul **tájékoztatni,** amennyiben bármilyen ok miatt **a napi rendelés nem biztosítható**. Amennyiben a Tiva-Szolg Kft. által megjelölt védőnő és egyéb asszisztencia bármilyen oknál fogva akadályoztatva van a szolgáltatás ellátásában, úgy annak **helyettesítéséről a Tiva-Szolg Kft. köteles gondoskodni.**

**7.** A Tiva-Szolg Kft. a tevékenységhez kapcsolódó NEAK finanszírozásból Szorgalmatos Község területére vonatkozóan is ellátja a védőnői feladatokat.

**8.** A Tiva-Szolg Kft. köteles:

a) a Tiszavasvári, Kossuth u. 4. szám alatt lévő Központi Orvosi Rendelőben kialakított védőnői helyiséget a vonatkozó jogszabályi előírásoknak megfelelő tárgyi, technikai kritériumoknak megfelelően fenntartani, a működés technikai feltételeit biztosítani (fűtés, világítás, takarítás stb.);

b) jelen megállapodás 2. pontjában meghatározott feladathoz a szükséges szakmai, technikai anyagokat beszerezni, azok költségeit finanszírozni;

c) a védőnői szolgálat működésének pénzügyi helyzetéről, bevételekről, kiadásokról Szorgalmatos Község Önkormányzata részére beszámolni az éves pénzügyi zárást követően.

d) megküldeni Szorgalmatos Község Önkormányzata számára az előző évi költségvetés teljesítésének 3/4 éves adatait minden év november 15-ig, az éves költségvetés tervezéséhez,

e) majd a tárgyévi bevételi és kiadási előirányzatokat haladéktalanul, a költségvetés elfogadását követően .

**9.** Szorgalmatos Község Önkormányzataköteles gondoskodni az Orvosi Rendelőben (Szorgalmatos, Munkácsy u. 28. szám) és a Szorgalmatos Deák Ferenc Általános Iskolában (Szorgalmatos Közép u. 11. szám) alatt lévő, a jelen megállapodás 1. pontjában meghatározott védőnői feladat ellátását szolgáló helyiségek működtetéséről, fenntartásáról, szakmai előírásoknak megfelelő berendezéséről, illetve annak folyamatos fenntartásáról.

**10.** Szerződő felek megállapodnak abban, hogy amennyiben a jelen megállapodással szabályozott tevékenység működési kiadásaihoz a szolgáltatás végzéséhez kapcsolódó bevételek nem nyújtanak kellő fedezetet, az indokoltan szükséges forrásigényt felek egymás között, a körzet ellátottainak arányában megosztják és ennek megfelelően viselik. Felek tudomásul veszik, hogy a fedezetlen kiadásokat egymás között, az éves pénzügyi zárásokkal egyidejűleg rendezik.

**11.** Felek megállapodnak abban, hogy Szorgalmatos területén lévő védőnői szolgálat működését szolgáló Szorgalmatos Község Önkormányzata által a feladatellátáshoz biztosított ingó és ingatlan vagyon használatával – különösen azok működtetésével, berendezésével, beruházásával felújításával, karbantartásával, eszközpótlásával – kapcsolatosan a Tiva-Szolg Kft.-t semmiféle költség, egyéb kötelezettség nem terheli. Jelen megállapodás tárgyát képező védőnői feladatellátáshoz szükséges teljes tárgyi feltételeket Szorgalmatos Község Önkormányzata köteles ingyenesen biztosítani.

**12**. Jelen megállapodásban nem szabályozott kérdésekben az egészségügyről szóló 1997. évi CLIV. törvény, az egészségügyi alapellátásról szóló 2015. évi CXXIII. törvény, a védőnői ellátásról szóló 49/2004. (V.21.) ESzCsM rendelet, egyéb vonatkozó jogszabályok és a Ptk. rendelkezései az irányadóak.

**13.** A felek jelen megállapodással kapcsolatban köztük felmerülő vita esetén elsősorban megkísérlik egyezség létrehozását, ennek eredménytelensége esetén a Nyíregyházi Városi Bíróság illetékességét kötik ki.

**14.** Szorgalmatos Község Önkormányzat polgármestere és Tiszavasvári Város Önkormányzat polgármestere kinyilatkozza, hogy Tiszavasvári Város Önkormányzata Képviselő-testülete 307/2017. (XII.21.) Kt. számú határozatával elfogadott a védőnői és iskola-egészségügyi feladat Szorgalmatos közigazgatási területén történő ellátásának biztosítására a közöttük létrejött együttműködési megállapodás – 2019. május 31. napjával - hatályát veszti.

**15.** Jelen megállapodást Tiszavasvári Város Önkormányzata Képviselő-testülete a 157/2019. (IV.30.) Kt. számú, Szorgalmatos Község Önkormányzata Képviselő-testülete a …/2019.(……) Kt. számú határozatával jóváhagyta.

**16**. Jelen megállapodás a Felek általi aláírás napján lép hatályba.

**17.** Felek jelen megállapodással összefüggésben bármely jognyilatkozatot kizárólag írásban tehetnek. Szerződő felek a szerződést elolvasás és kölcsönös értelmezés után, mint akaratukkal mindenben egyezőt, jóváhagyólag aláírták.

Tiszavasvári, 2019……………………….

…………………………………………… ……... ……………………………………

**Tiszavasvári Város Önkormányzata Szorgalmatos Község Önkormányzata**

**képviseletében képviseletében**

**Szőke Zoltán polgármester Takács Pálné polgármester**

……………………………………………

**Tiszavasvári Településszolgáltatási és**

**Vagyonkezelő Nonprofit Kft.**

**képviseletében**

**dr. Groncsák Andrea**

**ügyvezető**